**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Републике Индије о давању дозвола члановима породица особља дипломатско-конзуларних представништава за бављење плаћеним делатностима, садржан је у одредби члана 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА**

Област запошљавања чланова породица дипломатског и другог особља дипломатско - конзуларних представништава две земље до сада није била правно регулисана. С обзиром да је постојао обострани интерес за регулисање овог питања, након вишегодишњих преговора 19. септембра 2021. године, у Њу Делхију, потписан је Споразум између Владе Републике Србије и Владе Републике Индије о давању дозвола члановима породица особља дипломатско-конзуларних представништава за бављење плаћеним делатностима. Споразумом се, на реципрочној основи, регулише запошљавање уз накнаду чланова породица особља дипломатско - конзуларних представништава.

Поступак запошљавања чланова породице службеника државе одашиљања покреће се тако што дипломатско-конзуларно представништво подноси званичан захтев за обављање плаћене делатности Протоколу Министарства спољних послова државе пријема, који након што утврди да не постоје сметње, у смислу испуњености услова предвиђених овим споразумом, као и важећег законодавства државе пријема, обавештава дипломатско-конзуларно представништво државе одашиљања, преко Протокола Министарства спољних послова државе пријема, о одлуци донетој у вези са захтевом за обављање плаћене делатности.

У случају да издржавани члан породице ужива имунитет од грађанске и управне јурисдикције државе пријема, овај имунитет се не примењује у случају чињења или пропуста остварених за време обављања плаћене делатности а улазе у област грађанске или управне надлежности државе пријема.

У погледу имунитета од кривичне надлежности, одредбе Бечке конвенције о дипломатским односима из 1961. године, Бечке конвенције о конзуларним односима из 1961. године или било којег другог међународног правног акта који регулише ово питање примењиваће се и даље у вези са било којим актом извршеним током вршења плаћене делатности. У случају извршења тежих кривичних дела, на захтев државе пријема, држава именовања ће озбиљно размотрити укидање имунитета дотичном члану породице од кривичне надлежности државе пријема. Држава именовања ће, такође, озбиљно размотрити могућност укидања имунитета члану породице од извршења казне.

Дозвола за бављење плаћеним послом у складу са овим споразумом, престаће да важи одмах након што кориснику тог овлашћења престане статус издржаваног лица, датумом престанка уговорних обавеза или, у сваком случају, када се заврши служба лица које издржава тог члана породице.

Лица која би се запослила на основу овог споразумом потпадала би под режим социјалног осигурања земље пријема у вези са свим питањима која се тичу њиховог запослења у тој држави. Она би, такође, била у обавези да у држави пријема плаћају све порезе на приход остварен по основу посла који обављају у складу са овим споразумом.

Последњих година је постала уобичајена међународноправна пракса закључивања билатералних међународних уговора којима се на реципрочној основи регулише запошљавање чланова породице запослених у дипломатско - конзуларним представништвима или мисијама при међународним владиним организацијама. Друга сврха ових међународних уговора је да се поменутом кругу лица ограниче привилегије и имунитети када су у питању активности везане за обављање плаћених делатности, који би им иначе припадали према бечким конвенцијама о дипломатским и конзуларним односима.

У савременим условима живота све је чешћа појава да у многим земљама супружници одбијају да напусте свој посао да би пратили у иностранство брачног или ванбрачног партнера који је члан особља дипломатско - конзуларног представништва или мисије при међународним владиним организацијама. Ова чињеница навела је многе државе, односно њихова министарства спољних послова, да пронађу правни начин да реше овај проблем. Основни циљ је очување нормалног породичног живота дипломатско - конзуларних представника и држање породице на окупу, уз задовољење професионалних и економских предуслова за функционисања тих породица. Ефекти рада дипломатско - конзуларних представника у случају раздвојених породица несумњиво су мањи од ефеката рада оних дипломатско - конзуларних представника који раде у окружењу својих породица које се налазе са њим у држави службовања.

Потврђивањем Споразума омогућује се његово ступање на снагу, како је предвиђено чланом 10. Споразума.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За спровођење Закона о потврђивању Споразумa између Владе Републике Србије и Владе Републике Индије о давању дозвола члановима породица особља дипломатско-конзуларних представништава за бављење плаћеним делатностима није потребно обезбеђивање средстава у буџету Републике Србије.